Euroopan yhteisöjen ja niiden jäsenvaltioiden sekä Puolan tasavallan

ASSOSIAATIONEUVOSTON PÄÄTÖS N:o 3/1999,

tehty 4 päivänä kesäkuuta 1999,

assosiaationeuvoston työjärjestyksestä tehdyn päätöksen N:o 1/94 muuttamisesta siten, että perustetaan neuvoa-antava sekakomitea

(1999/619/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Puolan tasavallan välillä tehdyn Eurooppa-sopimuksen(1) ja erityisesti sen 107 artiklan,

sekä katsoo, että

1) Euroopan yhteisön ja Puolan taloudellisten ja yhteiskunnallisten eturyhmien vuoropuhelulla ja yhteistyöllä voidaan myötävaikuttaa merkittävästi yhteisön ja Puolan välisten suhteiden kehitykseen,

2) näyttää tarkoituksenmukaiselta, että yhteistyö tapahtuu Euroopan yhteisöjen talous- ja sosiaalikomitean jäsenten sekä Euroopan yhteisöjen talous- ja sosiaalikomitean kanssa tehtävää yhteistyötä varten perustetun Puolan yhteyskomitean jäsenten välillä perustamalla neuvoa-antava sekakomitea, ja

3) tämän vuoksi assosiointineuvoston päätöksellä N:o 1/94 vahvistettu työjärjestestys olisi muutettava,

ON PÄÄTTÄNYT SEURAAVAA:

1 artikla

Täydennetään assosiaationeuvoston työjärjestystä artikloin seuraavasti: " 15 artikla

Perustetaan assosiaationeuvostoa avustava neuvoa-antava sekakomitea, jonka tehtävänä on edistää vuoropuhelua ja yhteistyötä Euroopan unionin ja Puolan taloudellisten ja yhteiskunnallisten eturyhmien kanssa. Tämä vuoropuhelu ja yhteistyö kattaa kaikki Euroopan yhteisön ja Puolan välisiin suhteisiin sisältyvät taloudelliset ja yhteiskunnalliset kysymykset Eurooppa-sopimuksen täytäntöönpanon yhteydessä. Neuvoa-antava sekakomitea ottaa kantaa näillä aloilla esiintyviin kysymyksiin.

16 artikla

Neuvoa-antava sekakomitea, jäljempänä 'komitea', muodostuu yhdeksästä Euroopan yhteisöjen talous- ja sosiaalikomitean edustajasta ja yhdeksästä Euroopan yhteisöjen talous- ja sosiaalikomitean edustajasta ja yhdeksästä Euroopan yhteisöjen talous- ja sosiaalikomitean kanssa tehtävää yhteistyötä varten perustetun Puolan yhteyskomitean jäsenestä.

Komitea toimii assosiaationeuvoston kanssa neuvotellen tai, kun kyse on taloudellisten ja yhteiskunnallisten eturyhmien vuoropuhelun edistämisestä, omasta aloitteestaan.

Jäsenet valitaan siten, että komitea edustaa mahdollisimman tarkoin sekä Euroopan yhteisön että Puolan eri taloudellisia ja yhteiskunnallisia eturyhmiä.

Komitean puheenjohtajuudesta huolehtivat yhdessä Euroopan yhteisöjen talous- ja sosiaalikomitean jäsen sekä Euroopan yhteisöjen talous- jka sosiaalikomitean kanssa tehtävää yhteistyötä varten perustetun Puolan yhteyskomitean jäsen.

Komitea vahvistaa työjärjestyksensä.

17 artikla

Euroopan yhteisöjen talous- ja sosiaalikomitea sekä Euroopan yhteisöjen talous- ja sosiaalikomitean kanssa tehtävää yhteistyötä varten perustettu Puolan yhteistyökomitea vastaavat kukin komitean kokouksiin ja sen työryhmien kokouksiin osallistumisesta aiheutuvista henkilöstökustannuksista, matkakuluista ja päivärahoista sekä postitus- ja telekuluista.

Kokousten tulkkauskustannuksista sekä asiakirjojen käännös- ja painatuskuluista vastaa Euroopan yhteisöjen talous- ja sosiaalikomitea, kuitenkin siten, että käännös- ja tulkkauskuluista puolan kielestä tai puolan kieleen vastaa Euroopan yhteisöjen talous- ja sosiaalikomitean kanssa tehtävää yhteistyötä varten perustettu Puolan yhteyskomitea.

Muista kokousten järjestämisestä aiheutuvista kuluista vastaa kokouksen isäntänä toimiva osapuoli."

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se hyväksytään.

Tehty Brysselissä 4 päivänä kesäkuuta 1999.

Assosiaationeuvoston puolesta

B. GEREMEK

Puheenjohtaja

(1) EYVL L 348, 31.12.1993, s. 2.